**Likumprojekta „Grozījums likumā „Par aviāciju””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts „Grozījums likumā „Par aviāciju””(turpmāk – projekts) paredz noteikt kārtību, kādā tiek veikta iepriekšējās darbības pārbaude Komisijas 2015.gada 5.novembra Īstenošanas regulā (ES) Nr.2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā (turpmāk – regula Nr.2015/1998) noteiktajām personām un personām, kuras veiks darba pienākumus aeronavigācijas objektos.  Likums stājas spēkā 2020.gada 31.decembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Komisijas 2019.gada 23.janvāra Īstenošanas regula (ES) 2019/103 par Īstenošanas regulas (ES) 2015/1998 grozījumiem, kas attiecas uz dažu aviācijas drošības pasākumu precizēšanu, saskaņošanu un vienkāršošanu, kā arī pastiprināšanu (turpmāk – regula Nr.2019/103) 1.pants. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kārtību, kādā veic iepriekšējās darbības pārbaudes, regulē likuma „Par aviāciju” 57.1 pants un Ministru kabineta 2013.gada 30.jūlija noteikumi Nr.460 “Iepriekšējās darbības pārbaudes veikšanas kārtība un lidostas caurlaides izsniegšanas un anulēšanas kārtība” (turpmāk – noteikumi Nr.460).  2019.gada 23.janvārī ar regulu Nr.2019/103 un 2019. gada 25. septembrī ar Komisijas Īstenošanas regulu (ES) 2019/1583, ar ko attiecībā uz kiberdrošības pasākumiem groza Īstenošanas regulu (ES) 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā (turpmāk – regula Nr.2019/1583) tika izdarīti grozījumi regulā Nr.2015/1998, paplašinot personu loku, kuriem ir jāveic iepriekšējās darbības pārbaude, kā arī iepriekšējās darbības pārbaudes veikšanas apjomu. Atbilstoši regulas Nr.2019/103 2.pantam grozījumus regulas Nr.2015/1998 pielikuma 1.2.3. un 11.1.punktā piemēro no 2020.gada 31.decembra (regulas Nr.2019/103 pielikuma 2. un 26.punkts). Atbilstoši regulas Nr.2019/1583 2.pantam šī regula stājas spēkā 2020. gada 31. decembrī.  Personām, kurām izsniedz Eiropas Savienības gaisa pārvadātāja gaisa kuģa apkalpes locekļa identitātes karti un lidostas identitātes karti, ir nepieciešams veikt pastiprinātu iepriekšējās darbības pārbaudi saskaņā ar regulas Nr.2015/1998 pielikuma 11.1.3.punktu.  Savukārt regulas Nr.2015/1998 11.1.2.punktā minētajām personām iespējams veikt vai nu pastiprināto vai standarta iepriekšējās darbības pārbaudi saskaņā ar valsts normatīvajiem aktiem.  Standarta iepriekšējās darbības pārbaudes apjoms, salīdzinot ar spēkā esošo normatīvo regulējumu, saglabājas nemainīgs.  Pastiprinātā iepriekšējās darbības pārbaudes procesā atbilstoši regulas Nr.2015/1998 pielikuma 11.1.3.punkta d) apakšpunkta prasībām par personu iegūst izlūkdatus un citu attiecīgu valstu kompetentajām iestādēm pieejamu informāciju, kas tiek uzskatīta par attiecināmu, lai noteiktu personas piemērotību darbam jomā, kurā nepieciešama pastiprināta iepriekšējās darbības pārbaude.  Likuma “Par aviāciju” 57. 1 panta norma paredz, ka personu iepriekšējās darbības pārbaudi veic darba devējs. Pārbaudes apjoms atbilst regulā Nr.2015/1998 noteiktajam standarta iepriekšējās darbības pārbaudes apjomam.  Lai ieviestu regulas Nr.2015/1998 prasību, likumā “Par aviāciju” nepieciešams noteikt institūciju, kas Latvijas Republikā veic pastiprināto iepriekšējās darbības pārbaudi atbilstoši regulas Nr.2015/1998 pielikuma 11.1.3.punkta d) apakšpunkta prasībām. Projekts paredz, ka pastiprināto iepriekšējās darbības pārbaudi veiks Valsts drošības dienests.  Projektā ietvertajā likuma “Par aviāciju” 57.1  pantā ir saglabātas tiesību normas, par kurām Saeima ir jau lēmusi, pieņemot 2013.gada 21.marta likumu “Grozījumi likumā “Par aviāciju”” un ar grozījumiem, kas izdarīti ar 2014.gada 2.oktobra, 2017.gada 23.novembra un 2019.gada 7.novembra likumu “Grozījumi likumā “Par aviāciju””. Projektā nav ietvertas likuma “Par aviāciju” 57.1  panta normas, kas ir pretrunā citiem tiesību aktiem un kuras nedarbojas praksē (likuma “Par aviāciju” 57.1  panta ceturtās daļas 3., 4. un 5.punkts). Likuma “Par aviāciju” 57.1  pants ir precizēts, ņemot vērā regulā Nr.2015/1998 izdarītos grozījumus ar regulu Nr.2019/103 un regulu Nr.2019/1583. Ņemot vērā, ka nepieciešamie grozījumi likuma “Par aviāciju” 57.1  pantā ir vairāk nekā 50 % no esošā regulējuma, pants tiek izteikts jaunā redakcijā.  Izvērtējot likuma “Par aviāciju” 57.1 panta ceturtās daļas 3.punktu, tika konstatēts, ka minētā norma ir pretrunā Latvijas Republikas Satversmes 92.panta otrajam teikumam, jo ikviens uzskatāms par nevainīgu, iekams viņa vaina nav atzīta saskaņā ar likumu. Satversmes tiesa ir norādījusi, ka nevainīguma prezumpcijas princips liedz pret personu izturēties tā, it kā būtu pierādīts, ka tā izdarījusi noziedzīgu nodarījumu. Nevainīguma prezumpcijas princips kriminālprocesā prasa nodrošināt personai tiesības tikt uzskatītai par nevainīgu izvirzītajās apsūdzībās līdz brīdim, kad ar spēkā stājušos tiesas spriedumu tiek atzīta personas vaina. Minētās normas darbības laikā netika konstatēti gadījumi, kad darba devējs būtu piemērojis minēto normu. Tādēļ minētā norma nav ietverta projektā.  Izvērtējot likuma “Par aviāciju” 57.1 panta ceturtās daļas 4. un 5.punktu, tika konstatēts, ka likuma “Par aviāciju” 57.1 panta ceturtās daļas 4. un 5.punkts ir pretrunā Latvijas Republikas Satversmes 96.pantam un Pacientu tiesību likuma 10.pantam.  Latvijas Republikas Satversmes 96.pants noteic, ka ikvienam ir tiesības uz privātās dzīves, mājokļa un korespondences neaizskaramību. Atbilstoši Pacientu tiesību likuma 10.panta pirmajai un otrajai daļai informācija, kas attiecas uz identificētu vai identificējamu pacientu, ir aizsargājama saskaņā ar fizisko personu datu aizsardzību regulējošiem normatīvajiem aktiem un informāciju par pacientu drīkst izpaust tikai ar viņa rakstveida piekrišanu vai gadījumos, kas noteikti Pacientu tiesību likumā. Minēto normu saturs ir neprecīzs, un nav vērsts uz to, lai darba devējs gūtu pārliecību par darba pretendenta veselības stāvokļa atbilstību darbam veselībai kaitīgos darba vides apstākļos un īpašos apstākļos.  Tādēļ minētās tiesību normas nav ietvertas projektā.  Iepriekšējās darbības pārbaude ir viens no drošības pasākumu kopuma, kura uzdevums ir sasniegt Eiropas Parlamenta un Padomes 2008.gada 11.marta Regulas (EK) Nr. 300/2008 par kopīgiem noteikumiem civilās aviācijas drošības jomā un ar ko atceļ Regulu (EK) Nr.2320/2002 1. pantā definēto mērķi - civilās aviācijas aizsardzību no nelikumīgas iejaukšanās darbībām, kas apdraud civilās aviācijas drošību.  Šā drošības pasākuma mērķis ir pieņemamā apmērā samazināt iespējamību, ka persona, ko pieņem darbā, un kurai ir brīva pieeja civilās aviācijas infrastruktūrai, neapdraud tās darbību, personu dzīvību utt.  Līdz ar to likuma “Par aviāciju” 57.1 pants ietver ierobežojumu privātpersonu tiesībām uz nodarbošanos, ja tās nav sekmīgi izturējušas iepriekšējās darbības pārbaudi.  Projekts nosaka iepriekšējās darbības pārbaudes veikšanas secību, paredzot, ka:  1) atbilstoši regulas Nr.2015/1998 pielikuma 11.1.3.punkta a), b) un c) apakšpunktā un 11.1.4.punktā noteiktajam standarta iepriekšējās darbības pārbaudes tāpat kā līdz šim ir jāveic darba devējam;  2) pastiprināto iepriekšējās darbības pārbaudi, kas noteikta regulas Nr.2015/1998 pielikuma 11.1.3.punkta d) apakšpunktā, Valsts drošības dienests veic pēc tam, kad darba devējs ir veicis regulas Nr.2015/1998 pielikuma 11.1.3.punkta a), b) un c) apakšpunktā noteikto standarta iepriekšējās darbības pārbaudi un, ja nav konstatēti projektā (likuma “Par aviāciju 57.1 panta otrajā daļā) minētie gadījumi.  Projekts nosaka gadījumus, kādos darba devējs neslēdz darba līgumu, izbeidz darba tiesiskās attiecības vai uz laiku atstādina no darba pienākumu pildīšanas regulas Nr.2015/1998 noteiktās personas un personas, kuras veic darba pienākumus aeronavigācijas objektos, tostarp, ja ir saņemts negatīvs Valsts drošības dienesta atzinums.  Ja tiks konstatēti projektā (likuma “Par aviāciju” 57.1  panta otrajā un sestajā daļā) minētie gadījumi un darba devējs nolems izbeigt darba tiesiskās attiecības ar projektā (likuma “Par aviāciju” 57.1 panta pirmajā daļā) minētām personām, darba tiesiskās attiecības ir izbeidzamas, pamatojoties uz likuma “Par aviāciju” 57.1 panta otrās daļas attiecīgu punktu vai sesto daļu un Darba likuma 115.panta piekto daļu, kas noteic, ka darba devējs nekavējoties izbeidz darba tiesiskās attiecības ar darbinieku, ja darbinieka nodarbināšana atbilstoši likumam ir aizliegta un nav iespējams darbinieku ar viņa piekrišanu nodarbināt citā darbā tajā pašā vai citā uzņēmumā.  Projektā (likuma “Par aviāciju” 57.1 panta pirmajā daļā) minētās personas, ja to veselības stāvoklis neatbilst veicamajam darbam, ko tās veic (piemēram, strādājot civilās aviācijas lidlaukā pie gaisa kuģiem, kur ir īpaši darba apstākļi) var apdraudēt sevi un citus.  Darba devēja pienākums ir veikt personu, kuras ir nodarbinātas vai kuras paredzēts nodarbināt darbā, kur viņu veselības stāvokli ietekmē veselībai kaitīgie darba vides faktori un kuras ir nodarbinātas vai kuras paredzēts nodarbināt darbā īpašos apstākļos – bīstamos darbos, kur pastāv augsts nelaimes gadījumu risks pašam nodarbinātajam vai apkārtējiem, veselības pārbaudi. Savukārt, ja personas veselības stāvoklis neatbilst veicamajam darbam, nav pieļaujams, ka persona veic darba pienākumus.  Tādēļ projektā ir iekļauta norma (likuma “Par aviāciju” 57.1 panta otrās daļas 3.punkts), kas noteic, ka darba devējs neslēdz darba līgumu, izbeidz darba tiesiskās attiecības ar likuma “Par aviāciju” 57.1 panta pirmajā daļā minēto personu vai uz laiku to atstādina no darba pienākumu pildīšanas, ja standarta iepriekšējās darbības pārbaudes laikā ir konstatēts, ka persona nav iesniegusi darba devējam atzinumu par personas veselības stāvokļa atbilstību veicamajam darbam vai ir saņemts negatīvs šajā punktā minētais atzinums.  Patlaban prasības pirmreizējās un periodiskās veselības pārbaudes veikšanai, lai pārliecinātos, ka nodarbinātā veselības stāvoklis atbilst veicamajam darbam, ir noteiktas tikai attiecībā uz gaisa kuģu apkalpes locekļiem, gaisa satiksmes vadības dispečeriem un gaisa kuģu tehniķiem, bet konkrētu prasību citām civilās aviācijas lidlaukā strādājošā personāla kategorijām nav.  Tādēļ ir nepieciešams izdarīt grozījumus Ministru kabineta 2009.gada 10.marta noteikumos Nr.219 “Kārtība, kādā veicama obligātā veselības pārbaude”, nosakot specifiskas prasības personu, kas ir nodarbinātas vai kuras paredzēts nodarbināt darbā civilās aviācijas lidlaukā, kur ir īpaši darba apstākļi (piemēram, lidostas pasažieru apkalpošanas aģents, lidostas krāvējs, lidmašīnas servisa iekārtu un lidostas tehnikas operators, lidostas tehnikas operators), veselības pārbaudes veikšanai, lai pārliecinātos, ka nodarbinātā veselības stāvoklis atbilst veicamajam darbam, tostarp obligāti nepieciešamās speciālistu apskates, papildu nepieciešamās speciālistu apskates, obligāti veicamos laboratoriskos un funkcionālos izmeklējumus pirmreizējā un periodiskā veselības pārbaudē, un medicīniskās kontrindikācijas veicamajam darbam (veselības traucējumus, kuru gadījumā pastāv risks attīstīties situācijām darbā, kas rada nelaimes gadījumu risku pašam nodarbinātajam vai apkārtējiem). |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, valsts aģentūra “Civilās aviācijas aģentūra”, Valsts drošības dienests, Iekšlietu ministrija, Datu valsts inspekcija. |
| 4. | Cita informācija | Projekts ir saskaņots ar Satiksmes ministrijas 2019.gada 17.aprīļa rīkojumu Nr.01-03/47 izveidoto darba grupu, kurā tika apspriesti problēmjautājumi saistībā ar iepriekšējās darbības pārbaudes veikšanu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz civilās aviācijas lidlauku ekspluatantiem, lidostām, civilās aviācijas gaisa kuģu ekspluatantiem, oficiālajiem kravu aģentiem, zināmajiem nosūtītājiem, lidojuma laikā patērējamo krājumu pilnvarotiem piegādātājiem, lidojuma laikā patērējamo krājumu zināmajiem piegādātājiem un lidostu krājumu zināmajiem piegādātājiem. |
| 2. | Tiesiskā regulējuma ietekme uz tautsaimniecību un administratīvo slogu | Jau šobrīd projekta anotācijas II sadaļas 1.punktā minētie darba devēji atbilstoši likuma “Par aviāciju” 57.1 panta pirmajai daļai veic standarta iepriekšējās darbības pārbaudi regulā Nr.2015/1998 noteiktajām personām un personām, kuras veiks darba pienākumus aeronavigācijas objektos.  Prasība veikt standarta iepriekšējās darbības pārbaudi personām, kas bez pavadības var piekļūt gaisa kravai un pastam, gaisa pārvadātāja pastam un gaisa pārvadātāja materiāliem, lidojuma laikā patērējamiem krājumiem un lidostu krājumiem, kuriem ir veiktas vajadzīgās drošības kontroles, ir noteikta regulas Nr.2019/1583 pielikuma 3.punktā, ar kuru ir grozīts regulas Nr.2015/1998 pielikuma 11.1.2.punkts.  Prasība veikt pastiprināto iepriekšējās darbības pārbaudi personām, kurām izdodama gaisa kuģa apkalpes locekļa identitātes karte un lidostas identitātes karte un personām, ko pieņem darbā īstenot pārbaudes, piekļuves kontroli un citus drošības kontroles pasākumus vai atbildēt par to īstenošanu ierobežotas iekļuves drošības zonā, ir noteikta regulas Nr.2019/103 2.punktā, ar kuru ir grozīts regulas Nr.2015/1998 pielikuma 1.2.3.1.punkts un regulas Nr.2019/1583 pielikuma 3.punktā ar kuru ir grozīts regulas Nr.2015/1998 pielikuma 11.1.2.punkts. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projektā paredzēts deleģējums izdot Ministru kabineta noteikumus, kas nosaka iepriekšējās darbības pārbaudes veikšanas kārtību, civilās aviācijas gaisa kuģa apkalpes locekļa identitātes kartes un lidostas identitātes kartes izsniegšanas un anulēšanas kārtību. Pašlaik šo jomu regulē Ministru kabineta 2013.gada 30.jūlija noteikumi Nr.460 “Iepriekšējās darbības pārbaudes veikšanas kārtība un lidostas caurlaides izsniegšanas un anulēšanas kārtība”.  Tiek izstrādāts Ministru kabineta noteikumu projekts “Grozījumi Ministru kabineta 2009.gada 10.marta noteikumos Nr.219 “Kārtība, kādā veicama obligātā veselības pārbaude””. |
| 2. | Atbildīgā institūcija | Satiksmes ministrija. |
| 3. | Cita informācija | Noteikumu projekti uz Ministru kabinetu tiks virzīti tikai tad, kad projekts Saeimā tiks pieņemts vismaz 2.lasījumā. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Komisijas 2015.gada 5.novembra Īstenošanas Regula (ES) Nr. 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā (publicēta “Eiropas Savienības Oficiālajā Vēstnesī” L 299, 14.11.2015.). |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Komisijas 2015.gada 5.novembra Īstenošanas Regula (ES) Nr. 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā (publicēta “Eiropas Savienības Oficiālajā Vēstnesī” L 299, 14.11.2015.). | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 2015/1998 pielikuma 11.1.3.punkta a), b) un c) apakšpunkts un 11.1.4.punkts. | Projekts (likuma “Par aviāciju”  57.1 panta pirmā un trešā daļa) | Tiesību norma ieviesta pilnībā. | Projekts stingrākas prasības neparedz |
| Regulas Nr.2015/1998 pielikuma 11.1.3.punkta d) apakšpunkts | Projekts (likuma “Par aviāciju” 57.1 panta trešā daļa) | Tiesību norma ieviesta pilnībā. | Projekts stingrākas prasības neparedz |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Projekts šo jomu neskar. | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | |
| Cita informācija | | Nav. | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām projekta izstrādes procesā 2019.gada 24.oktobrī ievietots Satiksmes ministrijas tīmekļa vietnē <http://www.sam.gov.lv/sm/content/?cat=553> |
| 3. | Sabiedrības līdzdalības rezultāti | Iebildumi un priekšlikumi netika saņemti. |
| 4. | Cita informācija | Projekts elektroniski tika nosūtīts VAS “Starptautiskā lidosta “Rīga”” viedokļa sniegšanai. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts aģentūra “Civilās aviācijas aģentūra” un Valsts drošības dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru, jo tā izpilde tiks nodrošināta jau esošās valsts pārvaldes institucionālās uzbūves ietvaros. Valsts aģentūrai “Civilās aviācijas aģentūra” un Valsts drošības dienestam administratīvais slogs tiek palielināts. |
| 3. | Cita informācija | Nav. |

Satiksmes ministrs T. Linkaits

v\_sk. = 2451